钦定古今图书集成/历象汇编/乾象典/第053卷 > 柳宿
## 钦定古今图书集成/历象汇编/乾象典/第053卷 > 柳宿

按《诗经》名南小星“嘒彼小星，三五在东。”

〈传〉嘒，微貌，小星，众无名者，三心五噣，四时更见。〈笺〉众无名之星随心，噣在天，犹诸妾随夫人以次序进御于君也。心在东方，三月时也；噣在东方，正月时也。如是终岁，列宿更见。

按《礼记月令》：“季秋之月旦柳中”

按《尔雅释天》：“咮谓之柳。柳，鹑火也。”

〈注〉咮，朱鸟之名。鹑，鸟名火，属南方。〈疏〉十二次之分：鹑火，周也。柳，南方之宿名。南方七宿，共为朱鸟之形，柳为朱鸟之口，故名咮。咮即朱鸟之口也。鹑火，柳之次名也。鹑即朱鸟也，火属南方行也。因其次为鹑火。

按《左传》咮为“鹑火。”

〈疏〉咮，谓柳也。《春秋纬文耀钩》云：“咮谓鸟阳，七星为颈。”宋均注云：“阳，犹首也。柳谓之咮。咮，鸟首也。七星与咮，体相接连故也。”咮星为火之候，故于十二次咮为鹑火也。

按《星经》阙。

按：《史记天官书》。“柳为鸟。”注：“主草木。”

〈注〉索隐曰：按《汉书天文志》注作“喙。”《尔雅》云：“鸟喙谓之柳。”孙炎云“喙，朱鸟之口。柳，其星聚也。”以注为柳星，故主草木也。正义曰：柳，八星，星七星；张六星，为鹑火，于辰在午，皆周之分野。柳为朱鸟，咮天之厨宰，主尚食，和滋味。

又主雷雨。”

按：《隋书天文志》：“柳八星，天之厨宰也。主尚食和滋味，
又主雷雨，若女主骄奢。一曰天相，一曰天库，一曰注：
又主木功。”

按《宋史天文志》，“柳宿八星，天之厨宰也。主尚食，和滋
味，又主雷雨。”《尔雅》曰：“咮谓之柳。柳，鹑火也，又主木功。
一曰天库，又为鸟喙，主草木。”汉《永元铜仪》，以柳为十
四度，唐开元游仪十五度。旧去极七十七度。景祐测
验，柳八星一十五度，距西头第三星去极八十三度。
按《观象玩占》，“柳八星为朱鸟喙，一曰天相，二曰天库”，
一曰注“亦作咮”，一曰天大将军，一曰八臣，一曰天厨。
主御膳酒食仓库，和鼎实，以享宗庙。又主雷雨，主工
匠，主草、木、火星也。一曰土星，其北六尺，为日月五星
中道。